অটোগ্রাফের কথায় ফিরে আসি- আমরা দুই বন্ধু-আমি আর মাসুদ। আগের দিনই দুজনে ঠিক করি সুনীল গঙ্গোপাধ্যায়ের অটোগ্রাফ নেব। সেই মতো ২৭ এপ্রিল সকাল-সকালই উপস্থিত হই অনুষ্ঠানস্থলে। যদ্দুর মনে পড়ে দুপুরের দিকে পৌঁছেছিলেন সুনীল গঙ্গোপাধ্যায়। ফুল দিয়ে বরণ করে নেওয়া হলো তাকে। শতশত মানুষের ভীড় ঠেলে বিশ্রামের জন্য তাকে নিয়ে যাওয়া হলো স্কুলের প্রধান শিক্ষকের কক্ষে। তিনি সেখানেই বসলেন। ভীড় ঠেলে ডায়েরি হাতে আমরা দুই বন্ধু তার সামনে হাজির। আরও অনেকেই তার অটোগ্রাফের অপেক্ষায়। অবশেষে সেই কাঙ্খিত সময় এলো। দুই বাংলায় সমান জনপ্রিয় এই মানুষটার হাতে তুলে দিলাম আমার ডায়েরিটা। সোনালী রংয়ের কালিতে ডায়রির একটি পাতায় তিনি অটোগ্রাফ দিলেন। এরপর বন্ধু মাসুদের ডায়েরিতে।